Papersnake/gushiwen huggingface dataset:
春社日置酒示客
宋庠（宋代）

欣欣春色上高台，一雨关河宿雾开。
洛浦宓妃鸿已去，汉家皇后燕初来。
山炉馥郁熏歌扇，锦瑟丁宁侑客杯。
秉烛寻芳君莫倦，欢游才散便徘徊。
丙子夏偶书
杨简（宋代）

风从槐市过来凉，丝竹金英尚在堂。
惟有慈湖亲听得，近来吾党亦专芳。
如何鑽仰徒劳苦，要说精粗与短长。
神气风霆俱是教，四时代谢尽彰彰。
扊扅歌 其一
黎景义（明代）

百里奚，饭牛肥。富贵来，复何为。国相跻，家相暌，扊扅烹鸡别者谁。
挽柯东海
刘克庄（宋代）

不持寸铁霸斯文，畴昔曾将胆许君。
撰出骚词奴宋玉，写成帖字婢羊欣。
丧无归费人争赙，诗有高名虏亦闻。
昨览埋铭增感怆，累累旧友去为坟。
观兢渡次壁间绝句四首 其三
王庭圭（宋代）

昔年买酒论文地，回雁峰前雁阵横。白首相逢夜郎道，不因生死见交情。
臧仓
王安石（宋代）

位在万乘师，孟轲犹不遇。
岂云贫与贱，世道非吾趣。
意行天下福，事忤由然去。
命也固有在，臧仓汝何与。
天台桐柏观李高士惠诗兼寄其游山纪咏一编且
陈起（宋代）

景物写成编，清新人竞传。
风轻花自若，雨骤鸟恓然。
老我尘中累，多君物外仙。
未能抛世虑，山馆借床眠。
一高亭二首
程公许（宋代）

水仙要我小迟留，探借五湖风雨秋。
三万顷波融一鉴，八千里雨只孤舟。
望迷渔荻荒寒境，思挟琴高汗漫游。
模写自知才未称，天随有集更精搜。
觉衰
陈良贵（宋代）

老来筋力倦，拜起异寻常。把酒惜馀景，对花愁断肠。

数茎空白发，一饭足黄粱。俯仰能无愧，浮生付彼苍。
次韵盘隐陆别驾先贤堂下月夜见寄
释居简（宋代）

自与先贤分不生，酒船隙地鹤随行。桥阑架碧疑虹跨，葑畛围香拟岸横。

凉度绿云花不寐，尽馀红泪烛须更。明朝秋思谁先得，笑听蘋花与蓼争。
漫兴
刘文嘉（清代）

人海风波无定时，沧桑过眼几更移。忏除结习花难著，脱尽眉毫句未奇。

养得幽兰胜娇女，长亲书卷对严师。青镫尚有儿时乐，竟夜长吟子美诗。
乙亥岁八月十五日夜同景叔知府少卿翼道提举大夫望月于河中之名阃堂兼简襄守欧三叔弼虢守孙八元忠二首 其二
毕仲游（宋代）

秋深仍雨过，望月宴高城。列岫呈中夜，微云避太清。

星沉天若扫，林迥野无声。故友知强健，应同醉五更。
偈颂十七首 其四
释智愚（宋代）

金錍刮膜，自病难医。利剑挥空，逃踪莫及。何似横拈麈尾，抑挫来机。

杀活虽殊，对扬有准，什么人得此三味。一二三，三二一。
贺范舍人再入西掖
王禹偁（宋代）

再入承明旧直庐，腰间仍得佩金鱼。
重批汉武求贤诏，曾上东方自藏书。
红药篇章应感动，紫泥封检未生疏。
樊川杜曲休劳梦，抇日延英侍玉除。
星源县斋书事
喻良能（宋代）

冬仲弭征辔，欻焉及新春。
饱吃番阳饭，细治星源民。
星源故自番，民俗良易驯。
不嫌聋丞愚，翻爱假令真。
相与不忍欺，见谓无缁磷。
牒讼日以简，赋输日以臻。
遗我以暇隙，使得窥典坟。
短檠一窗灯，孤讽至夜分。
平明坐厅事，帘影清无尘。
闾里颇熙熙，孰云民不淳。
顾谓汝父老，辱爱亦已勤。
为我理归棹，吾久思吾亲。
吕氏山堂喜雨
刘过（宋代）

凉满蒲萄磊落枝，倦游来此亦忘归。
沟渠水活龙蛇动，树木月明乌鹊飞。
欣减黄粱新米价，愁生白苎旧征衣。
风流却扇轩圞坐，一夜谈兵玉尘挥。
重一首同圣俞邻几持国作用前韵
刘敞（宋代）

昭君信绝世，窈窕秘瑶台。岁华坐将晚，玉辇何当来。

一以画为赏，有如鸩为媒。含悲下紫殿，即路指黄埃。

光艳动左右，君心再徘徊。白水不可变，孤芳从此摧。

盛时能几何，千载独馀哀。至今青冢傍，积怨昏不开。

掖庭用色选，丹青以利回。寄语闺中子，何憾处蒿莱。
奉常林黄中博士以黄甘食陆务观司直陆赋长句林邀予次韵
周必大（宋代）

林子勇报国，太华欲力擘。吾尝叹其材，浮海中巨舶。

向来固不叹，今叹犹迫迮。比兴柑累累，霜饱实未摘。

不使供王羞，何异弃道侧。山东一百郡，风气久限隔。

子如又思归，殊勋定谁册。孝哉狄梁公，伫立望云白。

亲舍岂不念，王事正求索。前闻献果馀，手饷怀橘客。

虽非木奴千，殆过庭实百。两公相亲意，初不主殽核。

当于古人求，未可度以臆。如我乃无叹，甘作下惠阨。
出门
倪济远（清代）

出门西笑望长安，海内无交去住难。送老词章空刻楮，食贫生计且垂竿。

河西讴近轻王豹，吴下舂谁寄伯鸾。惆怅一镫秋屋雨，白头吟苦葛衫寒。
蝶恋花·名播乡闾人素许
佚名（宋代）

名播乡闾人素许。科诏相催，又趁槐花举。谈笑挥成金玉句。贤书果见登天府。阔步青霄今得路。脚底生云，拥入蟾宫去。好是来年三月暮。琼林宴处人争睹。
建安遣兴
陆游（宋代）

锦城重到叹无期，忽忆书台步月时。
白浪黏天鲛鳄横，梦中识路亦何为？
故山
王守仁（明代）

鉴水终年碧，云山尽日閒。故山不可到，幽梦每相关。

雾豹言长隐，云龙欲共攀。缘知丹壑意，未胜紫宸班。
赋得贞松寿姑苏张继孟八十
刘溥（明代）

徂徕之松何蜿蜒，根盘厚地枝摩天。
气横东南动光彩，泰山风雪衡山烟。
长风吹天天宇开，飒飒海涛天上来。
世间草木总卑小，如就彭祖观婴孩。
古来君子不改德，松亦何尝改其色。
往往工师求栋梁，重如山岳谁移得。
春风细洒金粉香，茯苓寒凝琥珀光。
为君取此制春酒，饮之眉寿同无疆。
呈陆农师 其二
孔平仲（宋代）

同饮东洲俱醉容，谷莺应笑卧花丛。取交莫逆情相答，合宴多欢酒屡空。

工欲代天君素志，心将浮海我家风。虫鱼草木吟何苦，古锦囊封寄逸筒。
和仲韩见简韵
章甫（宋代）

野人不爱名，中岁益安命。
辛苦营一区，婆娑只三径。
那知钱有神，但喜酒能圣。
翩翩赵公子，时时枉轩乘。
诗词既清婉，笔力亦端劲。
传家坚素守，从仕伤直性。
语言生风波，道路足机阱。
君犹沉下僚，我亦抱多病。
时偷半日閒，乐此一室静。
赏月已失期，登高况当令。
风物渐凄紧，江山更幽夐。
何时城南楼，曳杖可乘兴。
句
李淑（宋代）

才及春羔鼎祚移。
减字木兰花 赠徐君猷三侍人：妩卿
苏轼（宋代）

娇多媚杀。体柳轻盈千万态。殢主尤宾。敛黛含颦喜又瞋。

徐君乐饮。笑谑从伊情意恁。脸嫩肤红。花倚朱阑裹住风。
和侯大夫秋原山观征人回
杨巨源（唐代）

两河战罢万方清，原上军回识旧营。立马望云秋塞静，

射雕临水晚天晴。戍闲部伍分岐路，地远家乡寄旆旌。

圣代止戈资庙略，诸侯不复更长征。
送王澹
姚合（唐代）

常省为官处，门前数树松。寻山屐费齿，书石笔无锋。

果熟猿偷乱，花繁鸟语重。今来为客去，惜取最高峰。
挽欧阳文忠公三首 其三
毕仲游（宋代）

冠冕魁梧二府尊，义缘宗社不谋身。生前事业成三主，天下文章无两人。

志与经纶埋厚地，道怀正直作明神。未年七十身先退，再使人间风俗淳。
海昌八咏 其五 葛洪丹井
胡奎（元代）

闻道仙人句漏令，烧丹此地学长生。林光每散金银气，石髓犹含日月精。

仙药九还为白雪，灵泉一勺胜金茎。不须更借三山鹤，便碾飙轮上玉京。
九日即事
郑清之（宋代）

安晚闲身晚更安，蛩宵无梦落金鞍。
通心白发难为染，对面青编尽耐看。
多谢紫萸占老健，喜招黄菊伴秋寒。
江城借黓生轻暖，忽有鸣蛙却为官。
寄题钱君倚明州重修众乐亭
司马光（宋代）

横桥通废岛，华宇出荒榛。
风月逢知己，湖山得主人。
使君如独乐，众庶必深颦。
何以知家给，笙歌满水滨。
野望
杜甫（唐代）

纳纳乾坤大，行行郡国遥。云山兼五岭，风壤带三苗。

野树侵江阔，春蒲长雪消。扁舟空老去，无补圣明朝。
驿南铺不寐
李绂（清代）

草舍摧颓早戒更，旅人静夜倍凄清。沉沉戍鼓楼头动，宛宛参旗天半横。

短𡏝一空鸡绝唱，败槽百啮马多声。十年梦想公车路，支枕连宵白发生。
华胥引 梦
李符（清代）

试妆才罢，乍坐还眠，任欹翠枕。渐敛娇波，懒云钗溜浑不省。

屈戌难锁柔魂，度柳墙无影。暗逐春骢，遍寻烟水云岭。

此际相逢，道真真、画眉人并。不知红日，窗间移桃过杏。

分付呢喃双燕，近前催醒。重叠花阴，怕伊迷了鸳径。
山中寄苗员外
李端（唐代）

鸟鸣花发空山里，衡岳幽人藉草时。既近浅流安笔砚，

还因平石布蓍龟。千寻楚水横琴望。万里秦城带酒思。

闻说潘安方寓直，与君相见渐难期。
杨文贞士奇
严遂成（清代）

四朝元老雁行齐，帝眷优隆顾独西。玉体无虞王在赵，珠崖永弃国为黎。

包容相意称师德，笃慎乡评愧日磾。休暇亦多般饮会，民间疾苦是诗题。
入雁荡山
李光（宋代）

梦想清游觉又非，十年云水与心违。名山今属分符客，不羡凌空振锡飞。
壶山二首
陈藻（宋代）

万古凌空孤拄轩，百年那得此身存。
醉醒欲扫云开眼，兴逸谁身月掩门。
走遍莆阳随处有，游观天下见人论。
细瞻五岳神来舍，旁耸诸山势更尊。
寄题太和胡氏福荣堂
周必大（宋代）

福备天教百顺并，应须富贵又长生。
九霄庆泽沾身润，五色纶章照眼明。
翁媪岁时称寿礼，儿孙昼夜读书声。
来春更看新先辈，绿绶斑衣分外荣。
乐府
许棐（宋代）

妾心如镜面，一规秋水清。
郎心如镜背，磨杀不分明。
丁明仲挽词二首 其二
张纲（宋代）

里社欣相接，葭莩晚益亲。过从忘客礼，简易见天真。

把酒微风夜，归舟细雨春。如今每追忆，悽恸欲伤神。
谢楼别驾
释居简（宋代）

日者鹓鸿序，年来月旦评。芳腾新令问，绝似老先生。

特立风尘表，全消鄙吝萌。步何妨展骥，乐岂俟专城。

书卷终长策，云窗尚短檠。不知身富贵，犹遣笔耘耕。

大雅连城重，籯金一羽轻。无弦皆古意，比竹谩新声。

玉骨难教俗，金茎只得清。试论簪履旧，细细勺高情。
句
张镃（宋代）

梨花风骨杏花妆。
萱图为李恒题于茂清轩中
王逢（元代）

暄风宜男花，凉日忘忧草。一种两含情，亲容梦中老。
颂古一百二十一首
释宗杲（宋代）

夺得骊珠即便回，小根魔子尽疑猜。
拈来抛向洪波里，撒手大家空去来。
怀伯常向十八
严咸（清代）

空翠清秋色，苍茫万里心。遥知湘水广，不及客思深。

贾谊将陈策，昭文独鼓琴。石亭一挥手，风雨到而今。
得所亲广州书
陆游（宋代）

音信连年恨不闻，书来细读却消魂。
人稀野店山魈语，路僻蛮村荔子繁。
毒草自摇春寂寂，瘴云不动昼昏昏。
此生相见应无日，且置清愁近一樽。
天仙子（前题）
卫宗武（宋代）

搭宅亭园虽不大。花木成阴难论价。豪端点缀有珠玑，竹一带。论一派。明月清风何用买。

子子孙孙纡寿彩。家庆成图和蔼蔼。更添三岁古来稀，酒满斝。诗满架。直到耆颐年未艾。
题画 其五
徐枋（明代）

三农盼望云肤寸，九野焦枯日色昏。赖有襄阳真墨妙，应时霖雨遍郊原。
摸鱼儿（宝祐甲寅春赋）
柴望（宋代）

这情怀、怎生消遣。思量只是凄怨。一春长为花和柳，风雨又还零乱。君试看。便杜牧风流，也则肠先断。更深漏短。更听得杜宇，一声声切，流水画桥畔。

人间世，本只阴晴易换。斜阳衰草何限。悲欢毕竟年年事，千古漫嗟修短。无处问。是闲倚帘栊，尽日厌厌闷。浮名尽懒。但笑拍阑干，连呼大白，心事付归燕。
归阳萧寺有丁行者能修无生忍担水施僧况归命
顾况（唐代）

化佛示持帚，仲尼称执鞭。列生御风归，饲豕如人焉。
曹溪第六御，踏碓逾三年。伊人自何方，长绶趋遥泉。
开士行何苦，双瓶胝两肩。萧寺百馀僧，东厨正扬烟。
露足沙石裂，外形巾褐穿。若其有此身，岂得安稳眠。
独出违顺境，不为寒暑还。大圣于其中，领我心之虔。
万法常空灭，无生因忍全。一国一释迦，一灯分百千。
永愿遗世知，现身弥勒前。潜容偏虚空，灵响不可传。
智慧舍利佛，神通自乾连。阿若憍陈如，迦叶迦旃延。
左右二菩萨，文殊并普贤。身披六铢衣，亿劫为大仙。
宝塔宝楼阁，重檐交梵天。譬如一明珠，共赞光白圆。
天魔波旬等，降伏金刚坚。野叉罗刹鬼，亦赦尘垢缠。
乃致金翅鸟，吞龙护洪渊。一十一众中，身意皆快然。
八河注大海，中有楞伽船。佛法付国王，平等无颇偏。
天子事端拱，大臣行其权。玉堂无蝇飞，五月冰凛筵。
尽力答明主，犹自招罪愆。九族无白身，百花动婵娟。
神圣恶如此，物华不能妍。禄山一微胡，驱马来自燕。
宛彼宫阙丽，如何犬羊膻。苦哉千万人，流血成丹川。
此辈之死后，镬汤所熬煎。业风吹其魂，猛火烧其烟。
独有丁行者，无忧树枝边。市头盲老人，长者乞一钱。
韬照多密用，为君吟此篇。
西湖二首
高翥（宋代）

老鹤无踪野鸭飞，鸣琴声裹画船归。
伤心旧日经行地，不独人非物亦非。
宫词 其四十五
赵佶（宋代）

御柳规模六鹤图，凤池均锡尽称誉。销金标轴精工制，同会文章看御书。
赠蒯亮处士
李中（五代）

著得新书义更幽，负琴何处不遨游。玄宫寄宿月华冷，

羽客伴吟松韵秋。满户烟霞思紫阁，一帆风雨忆沧洲。

吾君侧席求贤切，未可悬瓢枕碧流。
旗峰之约余数食言矣再期于今岁人日若弗克则不敢再订也第旗峰无恙园公亦无恙情见乎词
张萱（明代）

春云缥缈宝安城，何日扬帆赋远征。为忆题诗高刺史，未寻作颂魏东平。

青山却笑轻然诺，白首相期老弟兄。珍重旗峰且虚席，重来还饱五侯鲭。
和吴守拜上方历日之赐已而雪作约同僚登俯江楼见怀之作 其二
虞俦（宋代）

天教三白瑞来麰，黄竹歌声浪自愁。未问骑驴游霸上，行将跨鹤上扬州。

桥横忽度行天马，帘捲何须压海牛。鼓吹从来杀风景，丁宁江上莫惊鸥。
客去
周端朝（宋代）

客去深闭门，晏坐支其颐。
门前车马喧，而此不及知。
独鼓无弦琴，自着一色棋。
鸟啼花含笑，相对亦怡怡。
醉落魄 音托 本调
俞彦（明代）

青骢紫陌。花丛里戟门深宅。障泥绣锦珊瑚策。问柳章台，折取旧春色。

笙歌日暮能留客。山公沉醉接䍦侧。院西渐隐姮娥魄。

拌取明朝，短梦小窗白。
参政李公以勤谨和缓励后学江宪益以公廉忠信
洪咨夔（宋代）

百一聚一车，百行根一诚。
反身物皆备，动与诚俱行。
勤如毂下转，谨如轼前横。
和缓以将之，辔舞锡鸾鸣。
廉者慾之轸，公者事之衡。
更当主忠信，轴正箱自平。
是理谁独无，旦昼昏其明。
不诚故无物，器窳辙易倾。
公材如大车，致远不计程。
八物攻且良，悉由一诚生。
玉节天西南，三峨轧峥嵘。
志虽屈乎位，身已荣於名。
绍兴博士翁，四十辞簪缨。
庆锺侍御史，勇与雷霆争。
清风激百世，须公亢家声。
挟此八字箴，东归侍延英。
城楼晚眺
孔平仲（宋代）

华阁倚青空，凭栏啸远风。溪光梅雨后，山影夕阳中。

细草伤心绿，馀霞照面红。此身归计未，客棹自西东。
正上人求书
李之仪（宋代）

火灭窗晴冷似冰，随时活计自脩行。客来若问真消息，只有观音自證明。
题小室二首
刘克庄（宋代）

阡陌东西山北南，半生常带散人衔。
何曾云梦芥八九，一任狙公芧四三。
合上大夫投欲死，甕间吏部寝方酣。
可怜子骏无家法，下见先人面有惭。
觉生寺大钟
弘历（清代）

雷纹隐篆虫，半字蕴洪铜。善吼周三界，声闻具六通。

横枌为撞杵，夏屋是乘风。待扣何须扣，当前悟色空。
奉和九月九日登慈恩寺浮图应制
李迥秀（唐代）

沙界人王塔，金绳梵帝游。言从祇树赏，行玩菊丛秋。

御酒调甘露，天花拂彩旒。尧年将佛日，同此庆时休。
忆卢子高
苏泂（宋代）

与君同气不同家，今度书迟望眼赊。
遇物却思高姓似，江头行坐看芦花。
雪巢三首 其二
林宪（宋代）

采兰以纫佩，不久香消歇。何如深林中，岁寒自时节。

清芳御微风，幽态含皎月。世或无骚人，宁甘伴冰雪。
虞美人 春闺雨中
成岫（清代）

一春花事多催挫。怪杀连连雨。梅羞杏泣海棠愁。愁绝桃花含怨、放楼头。

嗔他鸠妇相呼闹。睍睆莺声巧。听他溜滴滴阑干。滴破阶心只是、怯春寒。
舟行早发庐陵郡郭寄滕郎中
许浑（唐代）

楚客停桡太守知，露凝丹叶自秋悲。蟹螯只恐相如渴，

鲈鲙应防曼倩饥。风卷曙云飘角远，雨昏寒浪挂帆迟。

离心更羡高斋夕，巫峡花深醉玉卮。
送简贺州五首
舒邦佐（宋代）

曩时盐令更，官贫如负债。
而今旧法复，私贩夺公卖。
且莫作是想，亟欲目前快。
有钱藏之民，毕竟根本在。
代杭人作使君一朝去二首
元稹（唐代）

使君一朝去，遗爱在人口。惠化境内春，才名天下首。

为问龚黄辈，兼能作诗否。

使君一朝去，断肠如剉檗。无复见冰壶，唯应镂金石。

自此一州人，生男尽名白。
官舍阻雨十日涌出闷成五绝呈徐判部
刘过（宋代）

潦倒傍门羞骑马，倦游老欲寄昆山。
留将造请嗫嚅口，慷慨狂歌泉石间。
休休亭
蒋之奇（宋代）

势利煎人漫白头，休休休去是良谋。应须买取堪骑鹤，跨入芝田阆苑游。
句
葛密（宋代）

色空了了空还执，体相如如相即非。
客至木绵坐已为长韵成四韵
郑刚中（宋代）

就温嫌令性同然，况是冬深凛冽天。
莫讶尘生杨绾席，都缘坐少席文毡。
感君四坐平分暖，为我长针细衲绵。
从此门前有来客，不须称遽足留连。
古柏
方惟深（宋代）

四边乔木尽儿孙，曾见吴宫几度春。
若使当时成大夏，也应随例作埃尘。
读江总传
郑文宝（宋代）

行人慵过景阳宫，宫畔离离禾黍风。
庭玉有花空怨白，井莲无黍莫愁红。
吟诗功业才虽大，亡国君臣道最同。
争忍暮年归故里，纶竿回避钓鱼翁。
半屏列嶂
卓梦采（清代）

东南多胜境，郭外列高峘。乍觉岚屏展，应知嶂画难。

雾崖披半岚，冰岭裂层峦。玉笋形全肖，芙蓉影似刓。

仙鬟欹汉表，佛髻缺云端。岂少为山篑，偏宜侧面看。

开窗疑隐现，排闼杂青丹。蜡屐如堪陟，登临纵大观。
宿疏山戏成一绝
李纲（宋代）

疏山缘熟岂无由，暂到人人识故侯。临别慇勤语禅子，秪来托宿不来游。
送达观禅师归隐静寺古律二首
梅尧臣（宋代）

初逢洛阳陌，再见南徐州。
所历几何时，倏去二十秋。
今复振霜屦，还山远莫留。
我咏阮公诗，物靡必沈浮。
谁云西海鱼，夜飞东海头。
世人嗟识昧，岂是滞林丘。
暮秋会严京兆后厅竹斋
岑参（唐代）

京兆小斋宽，公庭半药阑。瓯香茶色嫩，窗冷竹声干。

盛德中朝贵，清风画省寒。能将吏部镜，照取寸心看。
灵龟潭
郑樵（宋代）

泉心漱玉开心孔，山色挼蓝熨眼花。
著手摩娑溪上石，他年来访汝为家。
首夏
释善珍（宋代）

首夏山中风物和，不妨老子小婆娑。
竹亭晴坐燕泥少，花迳晓行蛛网多。
云表危峰干北斗，道傍古树识东坡。
匡庐深处堪归隐，岁月澜翻奈老何。
龙金庵次壁间韵
杨公远（宋代）

续得远公派，结庵千仞巅。
利名俱拚舍，寒暑任推迁。
供佛燃香篆，餐松燕石泉。
个中三昧处，克广自远边。
次韵前篇
苏轼（宋代）

去年花落在徐州，对月酣歌美清夜。
（去年徐州花下对月，与张师厚、王子立兄弟饮酒，作蘋字韵诗。
）今年黄州见花发，小院闭门风露下。
万事如花不可期，余年似酒那禁泻。
忆昔还乡溯巴峡，落帆樊口（在黄州南岸。
）高桅亚。
长江衮衮空自流，白发纷纷宁少借。
竟无五亩继沮溺，空有千篇凌鲍谢。
至今归计负云山，未免孤衾眠客舍。
少年辛苦真食蓼，老景清闲如啖蔗。
饥寒未至且安居，忧患已空犹梦怕。
穿花踏月饮村酒，免使醉归官长骂。
重送文与可
刘挚（宋代）

神标人慕紫芝眉，襟韵谁量叔度陂。相与论心惟有竹，未能无意独于诗。

东风腊尾消冰雪，南浦船头转鼓旗。想及下车春恰恰，汀洲烟雨白蘋时。
颂古十七首
释道行（宋代）

江南江北勿同伦，疑了还疑笑杀人。
谁信一盘油炸底，古今塞断是非门。
踏歌行
陈去疾（唐代）

鸳鸯楼下万花新，翡翠宫前百戏陈。

夭矫翔龙衔火树，飞来瑞凤散芳春。

仙跸初传紫禁香，瑞云开处夜花芳。

繁弦促管升平调，绮缀丹莲借月光。
悼性上人
释德洪（宋代）

三年三过龙安寺，亹亹清谈解逼人。顾我偷闲久无侣，与君数面自成亲。

转头忽作幽冥隔，弹指空惊梦寐新。病眼看秋欲凄眩，攀翻投老一伤神。
己巳元日
陆游（宋代）

曾孙新长奉椒觞，儿女冠笄各缀行。
身作太翁垂九十，醉来堪喜亦堪伤。
和孙端叟蚕首十五首其三桑原
梅尧臣（宋代）

原上种良桑，桑下种茂麦。
雉雊麦秀时，蚕眠叶休摘。
空条漏日多，余椹更谁惜。
会待黄落来，酒垆烧斗石。
奉纸百番於姑夫主簿并以谢四诗之宠
晁说之（宋代）

怯见诗千首，悭持纸百番。
纸多诗剩到，费杀哑儿言。
塞外书事
许棠（唐代）

征路出穷边，孤吟傍戍烟。河光深荡塞，碛色迥连天。

残日沉雕外，惊蓬到马前。空怀钓鱼所，未定卜归年。
维扬怀古
鲍寿孙（宋代）

江北江南水一涯，迷楼结绮两堪悲。
雷塘草绿人安在，曾见黄奴坐井时。
投老庵读云庵旧题拜次其韵二首 其一
释德洪（宋代）

但觉意清净，不知山浅深。年华暗凋落，老境已侵寻。

三世楼钟旧，一生香火心。高风难补缀，永愧壁间吟。
闺思
杨亿（宋代）

征夫万里戍交河，塞外萧条朔气多。
古壁暗蛩催夜织，朝来一叶下庭柯。
蝶恋花 怀春
吴琪（清代）

澹月溶溶花映绿。琴底离愁，叶落相思曲。频整罗裳檀钮束。

碧纱明灭红膏烛。

玉漏声声催夜促。斗帐莲钩，半挂鸾绡幅。倚枕梦成风晓触。

翠屏斜景窗前竹。
纪事
文天祥（宋代）

慷慨轻身堕蒺藜，羝羊生乳是归期。
岂无从史私袁盎，恨我从前少侍儿。
山中秋夜喜周士闲见过
陈羽（唐代）

青山高处上不易，白云深处行亦难。

留君不宿对秋月，莫厌山空泉石寒。
和吴龙图韵五首·有怀致政景仁侍郎
文同（宋代）

一生名籍占风流，为识庄环可自由。
几杖未销容早退，庙堂将自肯中休。
有人把酒思高节，何处挥毫咏素秋。
故国岷峨最佳绝，几时归伴赤松游。
浣溪沙（寿陈敬之推官）
刘辰翁（宋代）

身是高人欲寝冰。引年可待进豨苓。无忧无患也身轻。

雪里放囚天亦喜，平安骑鹤到家庭。今年春早为长生。
浐水席上献座主侍郎
吴融（唐代）

暖泉宫里告虔回，略避红尘小宴开。落絮已随流水去，

啼莺还傍夕阳来。草能缘岸侵罗荐，花不容枝蘸玉杯。

莫讶诸生中独醉，感恩伤别正难裁。
夜宿天章寺
喻良能（宋代）

兰亭负崇冈，修竹翳寒绿。
嚣烦隔人境，爽气森佛屋。
薄暮行役罢，言就上方宿。
是时秋峥嵘，西风响岩谷。
越兰不可见，浩歌想馀馥。
右军恨何许，禊序空三复。
夜久百虫绝，灯花媚幽独。
萧然四壁静，一洗圣万斛。
何当脱羁鞅，阴岩事卜筑。
聊复得此游，澹然心赏足。
荆公读书堂
崔复初（宋代）

一树秋风啼老乌，钟山猿鹤近何如。
六经不载青苗法，不识当时读甚书。
行帐八珍诗四首 其三 驼蹄羹
耶律铸（宋代）

独擅千金济美名，夤缘遗味更腾声。不应也许教人道，众口难调傅说羹。
湘中
韩愈（唐代）

猿愁鱼踊水翻波，自古流传是汨罗。
蘋藻满盘无处奠，空闻渔父扣舷歌。
古风二首 其一
周紫芝（宋代）

夜梦乘轻舟，挂席浮天池。天池亦何有，涛澜靡津涯。

中有三神山，楼观何巍巍。晶荧白玉阙，彩错黄金旗。

紫皇遣天风，下吹仙人衣。仙人不知名，人言是安期。

我欲就与语，弱水隔渺瀰。鼓枻方少前，风动辄去之。

仙人不得见，遥睇忍言归。愿言哀劬劳，举手援尘姿。

探囊得灵丹，往往分刀圭。使我生羽翼，桑榆增暮辉。
送顾渚茶与孔纯老
王之道（宋代）

晓来飞雪似欺春，尽把群芳点缀匀。
莫讶两旗分顾渚，要令佳句斗清新。
慧禅人这万年
释智愚（宋代）

鼠入钱筒伎已穷，十年踪迹眼头空。
如今又问平田路，山舍半吹黄叶风。
次赵次张见遗之什韵
张元干（宋代）

海边游子日思归，新句劳君更置规。
莫问人间多贝锦，正如天上有参旗。
寄书只欲凭黄耳，去路谁能畏赤眉。
定与故巢猿鹤老，此生无愧北山移。
望湖亭四首 其一
郑学醇（明代）

江汉西悬二别孤，更西还汇两名湖。湖边独上孤亭望，吴楚风烟半有无。
送池阳张倅奉祠归清江二首
袁甫（宋代）

自怜凡骨未能仙，每对仙都辄爽然。
序齿十年兄弟行，论交一爽友朋缘。
干戈满地心忧国，事业弥天世急贤。
已把封章排紫闼，未容问舍与求田。
庐山篇
罗运崃（清代）

庐山之高高入天，灵胚欲向鸿濛先。丹崖几换神仙骨，银瀑长流日月涎。

荆扬分野转飞藿，莓苔屐响飘长烟。尊边初识大千界，芥内今知第几年。

五洲云壑中原小，况尔孤山一稊杪。气酝杯流压海涛，神行拳石排苍岛。

风雨清吟鸾凤音，松楸怒吐蛟龙爪。虚无天外渺三山，巀嵲人间尊五老。

万峰高下何庄严，涧奔为濑渟为泉。乾坤无形含尺寸，鱼鸟有止交飞潜。

野猿自怯层岩峭，驯虎常蹲大石安。竹林泊迹沈辽鹤，石室幽光凝夜蟾。

山形睥睨异离合，云霓况复低重帘。沧海有底水可覆，将穷碧落吾心钳。
锦溪八景为林熙吉题 其四 七星坞
徐熥（明代）

怪石眠芳藓，危桥傍草亭。寥寥人境外，花坞带春星。
偈七首 其六
释法泉（宋代）

快人一言，快马一鞭。若更眼睛定动，未免纸裹麻缠。

脚下是地，头上是天。不信但看八九月，纷纷黄叶满山川。
题桐柏观
白玉蟾（宋代）

仙翁夜来扣林壑，约我明朝过南岳。
石坛对坐话松风，鹤唳一声山月落。
留客
郭印（宋代）

田庐欠过从，每与樵渔伍。
胸中抱郁郁，舌在不能吐。
佳客忽顾抱，苦留终日语。
林间喜徜徉，纵舌评今古。
所具只村醪，水竹当笾俎。
临去约重来，一笑便相许。
慈圣光献皇后挽辞二首
王安石（宋代）

涂山女德茂，京室母才难。
具美多前志。
余光永後观。
遗衣迁馆御，祖载出宫菆。
终始神孙孝，长留万国欢。
宝月
张伯端（宋代）

一轮明月当虚空，万国清光无障碍。
收之不聚拨不开，前之不进后不退。
彼非远兮此非近，表非外兮里非内。
同中有异异中同，问你傀儡会不会。
其四
柳永（宋代）

误入平康小巷，画檐深处，珠箔微褰。罗绮丛中，偶认旧
识婵娟。翠眉开、娇横远
岫，绿鬓［身单］、浓染春烟。忆情牵。粉墙曾恁，窥宋
三年。
迁延。珊瑚筵上，亲持犀管，旋叠香笺。要索新词，［歹
带］人含笑立尊前。按新
声、珠喉渐稳，想旧意、波脸增妍。苦留连。凤衾鸳枕，
忍负良天。
留题毘陵潘氏宅假山
梅尧臣（宋代）

人心本好静，世事方扰扰。
丘壑未去时，庭中结山小。
长欲见苍翠，何须听猿鸟。
有志同尚平，当期婚嫁了。
中秋望月有感寄叔易季言并简仲辅弟
李纲（宋代）

前年河内中秋月，玉帐初寒铁衣滑。羽书狎至不成眠，坐伴清光到明发。

是时季弟在幕中，病隔纱窗共谈说。出师未捷身已危，继被宸章召还阙。

去年中秋寓宋都，金针篆字看除书。夜同叔弟坐月下，仰望赤气环斗枢。

经营两河初就绪，斥罢将帅良非图。陵晨廷争不可得，上还印绶归东吴。

今年谪官旅湖外，又值中秋有佳气。纤云四卷天无河，月色满庭如泼水。

缅怀诸季会合难，但与阿宗相劳慰。举杯邀月应笑人，处处相逢万馀里。

我生端遇国步艰，出入将相三年间。功名富贵亦何有，慨念四海悲汍澜。

心驰沙漠关塞远，身堕江湖风露寒。不须更问世间事，但愿对月身常闲。
金刚随机无尽颂 其八 离色离相分第二十
释印肃（宋代）

别是一家春，岂俱日月轮。诸法不相到，闲身混白云。
献寄旧府开封公（开封公，令狐楚也）
李商隐（唐代）

幕府三年远，春秋一字褒。书论秦逐客，赋续楚离骚。

地理南溟阔，天文北极高。酬恩抚身世，未觉胜鸿毛。
寄阿谁
释函可（明代）

谁与天涯作比邻，题诗先问白头人。燕支久已无颜色，好写青山置我身。
如梦令
叶俊杰（清代）

篱畔红梅香透。又是赏春时候。不见咏诗人，辜负艳阳清昼。

僝僽。僝僽。病骨畏寒花瘦。
次韵子由绩溪病起被召寄王定国
黄庭坚（宋代）

种萱盈九畹，苏子忧国病。
炎蒸卧百战，山立有余劲。
斯人廊庙器，不合从远屏。
江湖摇归心，毛发侵老境。
艰难喜归来，如晴月生岭。
仍怀阻归舟，风水蛟鳄横。
补衮谏官能，用儒吾道盛。
上书诋平津，蠹藁初记省。
至今民社计，非事颊舌竞。
方来立本朝，献纳继晨暝。
人材包新旧，王度济宽猛。
必开曲突谋，满慰倾耳听。
斯文吕与张，泉下亦苏醒。
天聪四门辟，国势九鼎定。
身得遭太平，分甘守闲冷。
天津十年面，想见颀而整。
何时及国门，休暇过煮茗。
烧灯留夜语，鸿雁看对影。
但恐张罗地，颇复多造请。
维此礼部公，寒泉甃旧井。
谪去久羸瓶，召还汲修绠。
太任决斋宫，陛下天统庆。
日月进亨衢，经纬寒耿耿。
西走已和戎，南迁无哀郢。
谁言两逐臣，朝辔天街并。
王子窜炎洲，万死保躯命。
还家颊故红，信亦抱渊静。
税屋待车音，扫门亲帚柄。
行当怀书传，载酒求是正。
端如尝橄榄，苦过味方永。
送何太学入京
卢龙云（明代）

秋到炎消海上天，新凉堪引孝廉船。向来珠树依三秀，此去金茎待四迁。

藉藉才名芳水部，寥寥经术老菑川。中朝自有山公在，姓字都从启里传。
九月既望蔡氏景贤书屋张筵赏菊率成七绝六章并五排一首 其四
王恩浩（清代）

叠盆为架烛为台，已载山翁载酒来。何事天公弄狡狯，雪花偏逐菊花开。
喜吼万慧均二公从匡庐奉佛舍利还 其四
释今无（明代）

正当实处俱成幻，万法虚时亦是真。须信舌头原没骨，撑起如来正法轮。
再和十首 其六
刘克庄（宋代）

徙倚溪亭惜坠芳，恨无异域返魂香。残枝并恐风吹去，插在金瓶置坐傍。
倒犯（仙吕调新月）
周邦彦（宋代）

霁景、对霜蟾乍升，素烟如扫。千林夜缟。徘徊处、渐移深窈。何人林弄、孤影蹁跹西窗悄。冒霜冷貂裘，玉斝邀云表。共寒光、饮清醥。
淮左旧游，记送行人，归来山路窎。驻马望素魄，印遥碧、金枢小。爱秀色、初娟好。念漂浮、绵绵思远道。料异日宵征，必定还相照。奈何人自衰老。
送珍上人还天竺，兼寄广通上人、秦山人
皎然（唐代）

江寺名天竺，多居蹑远踪。春帆依柳浦，轻履上莲峰。

禅子兼三隐，空书共一封。因君达山信，应向白云逢。
题君山观招真阁六首
李吕（宋代）

双蔓正排空，云是玉真府。
采芝何许入，忽此驾修羽。
赠绳伎
艾性夫（元代）

绝艺当场万目倾，两竿朽索半空横。
反提双女摩肩过，仰射孤鸿信脚行。
胆似子龙身里满，体如飞燕掌中轻。
弄潮已叹吴儿险，更有人从死处生。
杂曲歌辞。昔昔盐。风月守空闺
赵嘏（唐代）

良人犹远戍，耿耿夜闺空。绣户流宵月，罗帷坐晓风。

魂飞沙帐北，肠断玉关中。尚自无消息，锦衾那得同。
赠刘允升
王庭圭（宋代）

我家神螺峰，与子邻井闬。闻名初识面，逸气起天半。

坐久语翻澜，诗文星斗烂。刺口论世事，极能原治乱。

洗我冰雪怀，韵出眉宇灿。遂于交游内，得此一好汉。

自言长沙来，幕府天下冠。相公秉旄钺，英僚照藩翰。

辟书欲交飞，置我在门馆。事系国轻重，忽逐云雨散。

请君企踵待，势若马脱绊。他年恐未免，成此奇一段。
黄山遇雨 其二
汪兼山（宋代）

碑翻荐福雷轰碎，舟近蓬莱风勒回。山意有馀还不尽，青鞋留待后游来。
经李白墓
项斯（唐代）

夜郎归未老，醉死此江边。葬阙官家礼，诗残乐府篇。

游魂应到蜀，小碣岂旌贤。身没犹何罪，遗坟野火燃。
句
宋庠（宋代）

羽毛丹穴种，头角玉麟儿。
长安龙图陈学士宠示重阳日翠微楼上见览拙诗
魏野（宋代）

长安长乐古来坡，新创离亭景致多，
从此祖筵休别唱，记中自有断肠歌。
飞来寺
伦以训（明代）

尘踪何日定，梵迹向飞来。细雨维舟访，幽花对酒开。

黄金布地日，白马授经台。欲结青莲社，鸣春好鸟催。
元夕过南沙南沙有诗用韵奉荅
邵宝（明代）

月比昨宵昏，阶墀尚有痕。主人将就榻，童子正敲门。

市上灯初静，斋中席旧温。阿咸能从我，病力独乘轩。
题围肚诗
姚燧（元代）

八十年来遇此春，此春遇后更无春。纵然不得扶持力，也作坟前拜扫人。
泛太湖宿洞庭出石湖
洪繻（清代）

远棹出胥江，旷漭无涯涘。胥口复胥山，缥缈太湖嘴。

遥遥七十峰，一瞥失岿嶬。既入太湖中，长天拍一水。

夜宿莫釐巅，高蹑灵威履。朝来看包山，林屋何俶诡。

泛湖犹泛海，俯仰天尺咫。及归向横泾，夹岸平如砥。

流水若流虬，连舟若连蚁。曲折出洞庭，行行几十里。

石桥过几重，犹见洞庭尾。回望石姥公，相送雨云里。

无限西南峰，露顶不及趾。我欲认太湖，微茫何处是。

飘忽岂蓬莱，变幻成海市。万岛列星躔，中流分峡峙。

犬吠水声中，鸟啼林波底。凫浮浦溆多，鱼簖占洲沚。

人家渺霭青，村树蒙茸紫。村家贴水平，水面炊烟起。

帆片贴水飞，远望叶叶耳。欲问橘柚林，苍苍见葭苇。

大船行何迟，小舟去如驶。出港入石湖，山遥水瀰瀰。

无山有湖天，月澄雨未止。一棹绕胥门，满城灯如绮。
竹林寺
范致君（宋代）

竹林深处有招提，静掩禅关过客稀。薝卜花开春欲暮，泠泠钟磬白云低。
锯子
解缙（明代）

曲邪除尽不疑猜。
昔日公输巧制来。
正是得人轻借力。
定然分别栋梁材。
寒原送别图赠聂井愚令君入觐
董其昌（明代）

凫舄翩翩紫气间，寒原目送渺难攀。知无白集留行箧，刚贮溪藤一尺山。
赠仰上人
朱熹（宋代）

涧谷秋云晓，飘飖无定姿。氛氲升远树，凌乱起寒飔。

雨罢成孤鹤，天高逐散丝。上人归别岭，心迹但如斯。
夜坐吟 其二
孙星衍（清代）

玉蟾洗林光漉漉，空堂《楚辞》不堪读。草肥兰瘦冲凉烟，石发游根被秋屋。

横竹暮愁生隔邻，冰文簟孤吟骨惊。古梁雏燕梦离莺，割情如丝补天倾。

桂叶暗输人鬓好，雨塘青帝年年老。
留别陈明叔兼属胡仲威五首
赵蕃（宋代）

论事从违数，题诗窜定频。
客君徒得重，爱我不言贫。
薄俗无兄弟，我曹相主宾。
别觞终作恶，别语要须真。
句
杨简（宋代）

山禽说我胸中事，烟柳藏他物外机。
同淇瞻登伾山
刘汉藜（清代）

北阙浮云迥，伾山秋色多。寒声落危石，木叶下黄河。

抗疏新骢马，传经旧薜萝。少年登眺意，回首已蹉跎。
检院即事
任希夷（宋代）

禁路风清飞蚤鸦，官卑难望紫宸衙。
了无公事鉤帘坐，一本冬青落细花。
林亭
王圭（唐代）

地迥林泉好，乘閒会胜游。深沉烟色聚，潇洒雨声收。

贫过扬雄宅，狂思范蠡舟。寄言赏心友，巾褐此经秋。
题一天秋月诗卷为侯少府作 其二
胡奎（元代）

一天秋月夜方中，时有南来水面风。总是乾坤清意味，尽情付与觉非翁。
又和后九首
刘克庄（宋代）

觉性灵明自若，本心利欲食之。
大观如梦如幻，小视坐忘坐驰。
寄怀靖江咏沂刘君，吴县慎修叶君，江阴梅修吴君，黻廷朱君三首 其一
夏子麟（清代）

回首苏台几旧盟，春华秋实各蜚声。光阴原似驹驰隙，世事真蜚棋在枰。

老骥雄心嗟伏枥，男儿伟业问屠鲸。澄清孟博今何有，未许蹉跎负此生。
龙隐洞
刘克庄（宋代）

先贤评桂山，推尔居第一。
豁然碧瑶户，夹以苍玉壁。
中有无底渊，黑浪常荡潏。
谅当剖判初，倍费造化力。
雷嗔斧山开，龙怒裂石出。
至今绝顶上，千丈留尾脊。
宁论儿女子，壮夫股为{左木右栗}。
我来欲题名，腕弱墨不食。
摩挲锹李碑，文字尚简质。
今人未知贵，后代始宝惜。
洑流工骇舟，久游觉萧瑟。
岩屋宽如家，回櫂聊愒息。
有所叹
张耒（宋代）

达士不可羁，其次远羁绊。
我无达人风，又不能自远。
纷纷随世俗，碌碌走薄宦。
其来或遭驱，其去或被挽。
吾求亦何有，五斗固易办。
不师陶渊明，腰为小儿俯。
由来为贫仕，荣辱何敢辩。
乘田与委吏，孔子不云贱。
敦素坐诵公衮乌臼树绝句叹爱不已其诗云三年逐客弄湘流华气遮栏两鬓秋秪有荒寒江上树尚成诗句聚眉头成此寄之
释德洪（宋代）

我不识公衮，时时见醉墨。爱其吐词气，人品极英特。

君看句中吐，秀却天下白。前辈风流尽，尚复馀此客。

世议隘不容，道山归未得。三年谪湘楚，妙语敌山色。

归来大江南，声价长籍籍。我亦不羁人，梦境聊戏剧。

要当径寻君，已办登山屐。想见一秃翁，攫攘吾辈侧。
春词二首
常建（唐代）

菀菀黄柳丝，濛濛杂花垂。
日高红妆卧，倚对春光迟。
宁知傍淇红，騕褭黄金羁。
翳翳陌上桑，南枝交北堂。
美人金梯出，素手自提筐。
非但畏蚕饥，盈盈娇路傍。
淮南发运赵邢州被诏归阙
胡宿（宋代）

天台封诏紫泥馨，马首前瞻北斗城。人在函关先望气，

帝于京兆最知名。一区东第趋晨近，数刻西厢接昼荣。

正是两宫裁化日，百金双璧拜虞卿。
题云严寺
戴栩（宋代）

才见好山疑近寺，却寻流水入山来。
坡头上下无平屋，松色中山有落梅。
越地此方全是海，唐碑其字半生苔。
万庵老子吾家客，说到儒门眼倍开。
遣意
释绍嵩（宋代）

一生生计祇长贫，迹近群鸥意倍亲。旧喜读书今懒读，寒灰枯木仅堪伦。
寄九日山僧
吕言（宋代）

目极闽南道，云山隔几层。
深秋城外寺，白日定中僧。
野蔓穿松甲，幽泉漱石稜。
遥思茶话夕，敲碎玉池冰。
大衍易吟四十首
方回（元代）

一女卦反对，不同而后同。
始知天下事，苟合最为凶。
再次江左司韵四绝句 其二
许景衡（宋代）

春风吹面立多时，此句谁知好色丝。未许饮河同鼹鼠，只消玩味已忘饥。
四怨三愁五情诗十二首 情 其一
曹邺（唐代）

东西是长江，南北是官道。牛羊不恋山，只恋山中草。
东阿县望东山
张天赋（明代）

多时南北地，今复过东山。未遂登临愿，终身负恧颜。
与琏市巡检杨德新
黄玠（元代）

觟䚦徒有角，用鸷不如鹗。麒麟岂无趾，走险不如猎。

看君好眉岂，兰台莹而博。子云识奇字，安能效巡捉。

盗律如牛毛，民风日偷薄。弯弓欲谁拟，聊复动鸣𣝔。

烟疏榆柳村，水深萑蒲泽。代者久不来，淹留竟何乐。
临章楼闻越舸且别怅然二首
汤显祖（明代）

乱帆秋影半江楼，燕语沧凉傍客舟。
便去扬州且明日，故乡今夜有人留。
和土河馆遇小雪
苏颂（宋代）

薄雪悠扬朔气清，冲风吹拂毳裘轻。
人看满路琼瑶迹，尽道光华使者行。
年少春游
真山民（宋代）

锦袍朱带玉花骢，著意追欢紫陌东。
只道春风属杨柳，不知杨柳有秋风。
离颍
陈师道（宋代）

河市千人聚，寒江百丈牵。
吾生能几日，此地费三年。
丛竹防供爨，池鱼已割鲜。
拙勤终不补，他日愧无传。
答章望之秘校惠诗求古瓦砚
韩琦（宋代）

魏宫之废知几春，其间万事成埃尘。唯有昭阳殿瓦不可坏，埋没旷野迷荒榛。

陶甄之法世莫得，但贵美璞踰方珉。数百年来取为砚，墨光烂发波成轮。

求之日盛得日少，片材无异圭璧珍。巧工近岁知众宝，杂以假伪规钱缗。

头方面凸槩难别，千百未有三二真。我来本邦责邺令，朝搜暮索劳精神。

遗基坏地遍坑窟，始获一瓦全元淳。藓斑著骨尚乾翠，夜雨点渍痕如新。

当时此复近檐溜，即以篆字花其唇。磨砻累日喜成就，要完旧质知无伦。

吾才寡陋不足称，思与好古能文人。好古能文今者谁，武宁秘书章表民。

无诗尚欲两手付，何况大雅之奏闻铿纯。
忆越州
陈尧佐（宋代）

抽毫欲赋东南奇，云山好景惭有遗。
平波荡漾照湖渌，扁舟忆得游春时。
追和李太白姑熟十咏 其七 望夫山
郭祥正（宋代）

登高望天涯，化石与君别。秋鬓霜露深，春衫薜萝发。

旅雁只空飞，悲咽长不绝。行客归去来，芳心可休歇。
冬夜院中斋宿
袁炜（明代）

玉堂清接禁城阴，庭树萧萧夜气森。
院静风回霜柝近，檐虚星映雪阶深。
窗含残烛摇空影，鸟警寒枝杂众音。
咫尺天南云缥缈，瑶坛应候翠华临。
閒居即事
刘学箕（宋代）

山水萦洄处士家，春林环合翠交加。
行吟溪岸牵垂柳，坐倚栏杆数落花。
万卉万葩天长养，一丘一壑我生涯。
长瓶芳草陶然处，不向愁边感物华。
送薛公期比部归绛州展墓
梅尧臣（宋代）

风雨梨花残，松柏墓门晚。
嗣子千里驹，羊肠九折坂。
春裘不畏寒，行路未为远。
旧来河内守，父老将衣挽。
艮山阁
家之巽（宋代）

乐山仁者寂不动，面壁老胡机械深。
艮背行庭无别义，佛心即是伏羲心。
次韵子京述怀
郑侠（宋代）

桑海有涯殊浩荡，蕙风无动任飘摇。
莫穷兴废千年事，但看盈虚两信潮。
方听民间歌道化，何为天际想归桡。
当知得意无南北，随向生成似玉杓。
谦斋席间赠苔矶
张炜（宋代）

因合谦斋饮，新编得细哦。
髯掀天地阔，足历水云多。
才敏逢青眼，家成隐翠萝。
近闻诗债盛，老退欲停戈。
偈倾一百六十九首
释智朋（宋代）

诸佛出世，标拍荒郊，
达磨西来，冢添新土。
保福今日，向拜扫无门处打开一路，
冬至寒食一百五。
送洪右史赴召三首
喻良能（宋代）

月宿南斗穷何遣，爬沙脚手钝可咍。
一生冰清但糠粃，两鬓雪白独尘埃。
达人疑剑未免按，夷途荐毂谁当推。
公乎行矣断国论，能忘料理忍穷枚。
送朱世英 其一
谢逸（宋代）

妙净光云覆八荒，经行聚落得清凉。阎浮檀水心无染，优钵罗花体自香。

赤舄未容趋北阙，绿槐先已兆东墙。应真外见中和色，岂在眉间一点黄。
雨中过明觉招上人辄留小诗
李之仪（宋代）

雨路如投洗，山行似踏绳。深閒逢竹院，欢喜得诗僧。

语款疑缫茧，心明自有灯。难忘惜别处，高义等丘陵。
辇下春日
寇准（宋代）

雨馀宫阙丽春阴，三月花光照上林。
谁倚青楼望归骑，日斜南陌柳烟深。
十六观经颂·上品下生
释遵式（宋代）

深信因果奉大乘，但发无上菩提意。
以此功德回愿生，生已当住欢喜地。
与圣俞君章枢言持国饮因以太公大刀王莽错刀示之
刘敞（宋代）

君不见九府圜法倾东邻，齐公大刀又日新。君不见黄牛白腹大沧海，亡新错刀忽遽改。

一盈一虚更贸迁，势如流波不复还。迩来上下各千岁，何异俛仰须臾间。

王伯之事百存一，况此钱刀握中物。愚智共尽令人悲，兴废相寻空史笔。

前有一樽酒，浩歌为君寿。君能识此当日醉，身世悠悠复何有。
催妆
卢储（唐代）

昔年将去玉京游，第一仙人许状头。

今日幸为秦晋会，早教鸾凤下妆楼。
小游仙四首次金中孚韵 其二 汉武招仙
童冀（明代）

建章宫殿土花鲜，仙掌亭亭晓露前。沆瀣未晞松月堕，桐人已迫茂陵阡。
谢公墩
卢龙云（明代）

王谢游俱远，兴亡代几更。双林苍霭入，一径黛烟横。

胜地何常主，青山不世情。倚阑方罢酒，风静听禽声。
过喜祥山馆
王建（唐代）

夜过深山算驿程，三回黑地听泉声。

自离军马身轻健，得向溪边尽足行。
元日
陈师道（宋代）

老境难为节，寒梢未得春。一官兼利害，百虑孰疏亲。

积雪无归路，扶行有醉人。望乡仍受岁，回首向松筠。
秋霁遣怀
陆游（宋代）

陆生少日心胆壮，万里凭陵寄疏放；玉关曾誓马革裹，沧海岂忧鱼腹葬。
人生富贵本细事，钓筑逢时俱将相。
正令不遇亦何慊，药鑱丹炉老青嶂。
今年秋晚苦多雨，三十六溪新绿涨。
极知世事不足论，霁日小舟行可榜。
祗答晏尚书怀寄之什
宋祁（宋代）

赤白边书费坐筹，尚馀清暇寄冥搜。
知公擿句多情意，虚忆卢谌唱和流。
玉蝴蝶（五之三·仙吕调）
柳永（宋代）

是处小街斜巷，烂游花馆，连醉瑶卮，选得芳容端丽，冠绝吴姬。绛唇轻、笑歌尽雅，莲步稳、举措皆奇。出屏帏。倚风情态，约素腰肢。

当时。绮罗丛里，知名虽久，识面何迟。见了千花万柳，比并不如伊。未同欢、寸心暗许，欲话别、纤手重携。结前期。美人才子，合是相知。
颂古五首·洗钵盂
释文准（宋代）

之乎者也，衲僧鼻孔，
大头向下。若也不会，
问取东林王大姐。
忆书
郑刚中（宋代）

先子晚漂泊，家藏无全书。
屋壁零落者，雨坏鼠窃馀。
余生苦嗜古，葺汉十载逾。
上自大父来，手泽之沾濡。
下自予从学，笔力之传留。
蓄积稍浩浩，签牌渐疏疏。
去门闻盗兴，烈炬烯通衢。
反覆窃自计，萧然一先庐。
茅茨盖空壁，下无金与珠。
盗当知我贫，肯为留此居。
方更埋书帙，显号缄锁鱼。
谁知妖焰来，一燎邻里墟。
家虽吒南巷，屋火书亦无。
万古圣贤语，随烟入空虚。
所聚忽消散，肠热唯惊呼。
吾怜衰蹇身，视人百无如。
每幸对黄卷，白日聊自娱。
今者坐穷寂，顿觉双眼孤。
夜梦亦惊枕，忧心枰难舒。
大虑废文字，浸久成顽疏。
未免伴畦丁，冥然荷犂锄。
水调歌头
杨炎正（宋代）

一笛起城角，吹破小梅愁。东风犹未，谁遣春信到吾州。闻得东来千骑，鼓舞儿童竹马，和气与空浮。桃李未阴处，准拟种千头。

今太守，宋人物，晋风流。政成谈笑，不妨高兴在南楼。只恐蓬莱仙伯，合侍玉皇香案，难作寇恂留，约住紫泥诏，凭轼且优游。
天申节诗
朱翌（宋代）

南来欣遇千秋节，北向空驰万里心。
永日清风吹古寺，一杯聊见祝尧深。
奉和御製读五代周史
夏竦（宋代）

文伯怀明识，英规世所推。
济时陈策画，急用备论思。
隘郭爰增广，烦音亦改为。
温恭非不济，感遇志如兹。
邻有张生者病革势不可救忽梦医人邓舜臣言万病圆如说服之遂安感而作诗
陈渊（宋代）

医王脱超如蜕蝉，幻身变灭成飞烟。百年薪尽火犹传，直驱神马穷青天。

自从和扁不少延，冀北万疋今萧然。挟方储药人摩肩，闲花野卉纷争妍。

昨梦宵蝶正蹁跹，忽忽神遇高人前。旧交量见意终圆，相顾眼笑如忘年。

因言疠疫兴哀怜，语我妙药醒沉绵。唯有岐婆世所贤，此物病极犹能痊。

觉来揽衣视星躔，明月堕落遥山巅。挑灯草简便求旃，十粒入手收淮蠙。

平明攻疾才下咽，顿活始信真天全。先生爱习不忍捐，尚念故国多凡缘。

祇应造物相留连，闵此众万劫火煎。故令丹成犹未仙，妙畀神力司阴权。

世间愚术谋相先，不计性命徒论钱。谁能如公心不偏，此诗义直何当宣。

付与末俗惩轻悁。
吾父崇祀乡贤志喜四首末一道耑谢诸友 其一
林熙春（明代）

传礼传诗老逸民，短檠茹苦百酸辛。河渠竭力千年计，衾影潜脩百世身。

幸以教忠褒圣主，复从报德重乡人。使臣特举阐幽事，祠墓松楸雨露新。
梅花集句 其三十九
李龏（金朝）

旧业丛台废苑东，别来二十一春风。越梅半拆轻寒里，抛掷深山乱木中。
訾家洲二首
刘克庄（宋代）

来访唐时事，荒洲暮霭青。
遍生新草棘，难认旧池亭，
毁记欺无主，存祠怕有灵。
今人轻古迹，此地少曾经。
裴柳英灵渺莽中，鹤归应不记辽东。
孟子 理义悦心
陈普（宋代）

刍豢膏粱嗜不休，悦心之乐孰能求。倘知礼义真滋味，陋巷箪瓢岂足忧。
寄鸿轩诸子
陆奎勋（清代）

酒旗歌板忆同群，臂缕春来月减分。弟子心疑《进学解》，先生腹草《送穷文》。

短檠多泪何堪剪，小砚无年却要耘。果有洛阳田二顷，不劳封作武安君。
社日过美之兄
赵鼎臣（宋代）

鸣鸠唤妇喜新晴，旧燕寻巢乍入城。雷送雨声逢甲子，寒留春色到清明。

赏心未向桃蹊发，饱意先从麦陇生。觅句尽于南亩得，粗官真自少风情。
题栽梅桃
赵汝域（宋代）

梅花开尽桃花开，两朵春移小院栽。
索笑索吟殊未已，浑浑疑是故人来。
送友人
徐觐（宋代）

高帆且莫张，月色满离觞。
此夕一何短，去程如许长。
落梅吹怨笛，微雪洒行装。
去去深山里，因高莫望乡。
奉咏戒庵先生真率蓬窝二首 其一 桂子秋风
李𧫢（清代）

月宫千树倚云裁，应待秋来取次开。他日风云时际会，满看折得几枝回。
和李康侯屯田见寄韵二首 其一
范纯仁（宋代）

心为积仁唯岂弟，官因任直少升迁。处常自享荣期乐，早退皆输白傅贤。

官路风波今免矣，善人福寿固宜然。谪居未遂归田计，犹欲希风向暮年。
过石龙沟
朱珔（清代）

侧径缘孤绳，山容忽破碎。片石势飞动，层云起其内。

崭绝两壁立，崔嵬土恒戴。鬼神守阴崖，终古不敢败。

陂陀凹复凸，转入井陉隘。马力亦告乏，懦若蛇倒退。

尘世多险途，鼓勇老行迈。但作平等想，万事总无碍。

出谷天朗开，划然分两戒。四顾迷人踪，瑶琴泻寒濑。
杨梅
陈景沂（唐代）

止渴不相似，和羹凉亦同。
不思五和里，调济荷元功。
苦雨
李彭（宋代）

陵陂麦熟晚云黄，妇姑当穫相扶将。溪山作雨水漂屦，芝菌对床蜗篆梁。

宴坐翻疑谷帘下，梦回恐在漏天旁。何时晴岚来入户，撩我浩歌倾一觞。
次韵答交代俞樗年教授见简之什
邹浩（宋代）

吾乡蔼多士，夫子惟英才。妙年双眸清，不为纷华开。

飞声动寰双，著录争徘徊。论说翕以定，端如匡鼎来。

著鞭青云衢，飘飘谢尘埃。伯鸾赋五噫，少陵歌七哀。

岂比太平遇，得志无疑猜。朝纲举天网，升黜常恢恢。

胡然落泮宫，犹歉南山台。维今尧舜君，侧席方虚怀。

简拔到寒谷，未始由梯媒。悬知器业成，指日登蓬莱。

伊予愧朴樕，聿来托高斋。与君出处间，一一金石谐。

岘首郁苍莽，江流澹萦回。龙卧缩头角，腾骧俟春雷。

君车亦难缓，行矣明诏催。逸步从此分，驽驾安能陪。
次江州王知府叔坚韵 其六
张孝祥（宋代）

谷帘酿酒极清美，风味大似主人翁。我有一尊正倾写，却思烟雨庾楼中。
诉衷情第二体 和夏
严曾杼（清代）

碧纱窗外绿荫浓。倦思忽朦胧。听黄鹂，骂东风。似与我愁同。

伴听裹，三春去，恨如丛。几回顾望，举首殷勤，上祷天公。
拂尘庵
姚燮（清代）

松化千年石，苔如坏衲衣。粥鱼催月上，花鸽出幡飞。

岚重云都湿，门幽客自稀。青猿斜挂叶，窥影涧南矶。
点绛唇（和访梅）
刘辰翁（宋代）

一雪蹉跎，蹇驴不载吟鞭去。夜听春雨。踏雪差无苦。

待得花晴，听是游人处。梅应许。小桥延伫。蜂蝶先成路。
立春日舟次藕池阻雪有怀
赵崇嶓（宋代）

楚泽多芳草，春风昨夜生。
空江寒欲冻，乱雪洒无声。
独坐孤舟稳，能忘万里情。
手持新岁酒，空绕落梅行。
和永叔琅琊山六咏其三班春亭
梅尧臣（宋代）

林下鸣鸠坼晴杏，田间水漫春溶溶。
使君固自足风美，时傍青山去问农。
送吴彦先扶其兄非熊旅榇还新安 其二
李之世（明代）

严程无日夜，幽赏每多违。鸿雁雨中断，交游岭外稀。

乡心容易折，客计转怜非。生死虽殊路，云山一处归。
西江月 其五 代人上许守生日
谢逸（宋代）

滴滴金盘露冷，萧萧玉宇风清。长庚入梦晓窗明。

淡月微云耿耿。

松竹五峰秋色，笙歌三市欢声。华堂开宴拥娉婷。

天上人间共庆。
诗思十首
方回（元代）

素甚鄙南岳，幸尝忝雪窗。
格高为第一，意到自无双。
倏忽千军阵，雍容九鼎扛。
僧敲作手势，吾可贾长江。
晚出
赵元（金朝）

坐久卧还起，畏此夏日长。出门鬓蓬松，西日明半墙。

鸠鸣舍东柳，雌和墙南桑。十日暑烦苦，一雨方论量。

偶然释忧抱，露坐移绳床。群儿莫相催，老子便晚凉。
题秦隐君祠次邓经略韵
陈知柔（宋代）

人境初无车马喧，卜居原得近姜村。
山围古寺苔生砌，花落前汀潮打门。
已许揭身如日月，不妨为客任乾坤。
清诗海内流传久，亭下空余石砚存。
万府君挽词
王十朋（宋代）

东平隐君子，当以古人看。孝却豺群易，恩全雁序难。

人如心画正，度胜酒肠宽。粲粲三株树，门阑已壮观。
人日
洪刍（宋代）

偶逢人日强裁诗，身在异乡多所思。天气暖如寒食后，桃花酷似暮春时。

溪毛入馔光浮箸，云子新炊滑溜匙。斗酒百钱能得醉，傥寻佳处一伸眉。
咏史上·景帝
陈普（宋代）

赐帛宽租泽未休，四方缓急有余侯。
余威不赖刳蛇剑，仓卒谁枭老濞头。
水调歌头（游洞岩，夜大风雨，彭明叔索赋，醉墨颠倒）
朱子厚（宋代）

坐久语寂寞，泉响忽翻空。不知龙者为雨，雨者为成龙。看取交流万壑，不数飞来千丈，高屋总淙淙。是事等恶剧，裂石敢争雄。

敲铿訇，扪滑仄，藉蒙茸。苍浪向来半掩，厚意复谁容。欲说正元旧事，未必玄都千树，得似洞中红。檐语亦颠倒，洗尔不平胸。
再继权之严韵二首 其一
刘弇（宋代）

庭椿摘初黄，畦韭剪柔绿。春盘巧饤饾，一堮生理足。

今者鸣啾肠，饥花到双目。终惭短豆恋，谁转紫芝瞩。

青烟扑九衢，碧瓦酣万屋。朝来好龙客，义动重裘燠。

慇勤斗酒约，豪健赛杨仆。吹回曲车梦，鸨羽正肃肃。

九天真龙飞，万物弹冠沐。萧短草木姿，窭贱衾裯宿。

叨逾太官粟，敢计功利速。惟应杯中物，可仗诗筒趋。
武胜
何德新（清代）

嶂外烟如织，城头石作屏。水流原是雪，山老不成青。

千里乘马，频年带客星。村墟太寥落，春草亦飘零。
晨起待子聿归
陆游（宋代）

老人盥栉罢，坐待汝晨省；忽思隔重关，怀抱增耿耿。
小雨暗北窗，谁与慰凄冷？卷书默袖手，奈此清昼永！悬知河桥下，亦已唤舴艋。
长路归当饥，呼童具汤饼。
寺中石下泉池可掬
韩淲（宋代）

碧嶂清泉占上方，小留连久更相羊。市声只隔门前水，付与乌飞带夕阳。
杂咏一百首·绿珠
刘克庄（宋代）

向来金谷友，至此散如云。
却是娉婷者，楼前不负君。
乌君山
江逌（宋代）

洞中烟锁五云楼，洞口寒泉今古流。
见说秋高风雨夜，徐良骑鹤鹤更来游
自端溪溯流还石洲江上杂咏四首 其一
区大伦（明代）

封壤从知羲叔还，皇风亦在有虞间。汉家霸业何须论，西出楼船过锦山。
游君山值冰合不得进
冯时行（宋代）

东略扶桑还挂席，朔雪颠风经赤壁。
欲呼龙伯出珠宫，戏上君山吹玉笛。
仙人未熟长生酒，故遣玄冰冻湖口。
洞庭千里一镜中，烟鬟黛抹空回首。
丹经素书旧岩丘，长歌归去吾不留。
他年酒熟当劝客，鹤使相寻缙云侧。
子夜歌·始欲识郎时
佚名（南北朝）

始欲识郎时，两心望如一。
理丝入残机，何悟不成匹。
寒食夜
苏轼（宋代）

漏声透入碧窗纱，人静秋千影半斜。
沉麝不烧金鸭冷，淡云笼月照梨花。
登兰溪亭
赵鼎（宋代）

帆落溪风转，山明雾雨收。登临本乘兴，惝恍却生愁。

独雁竟安往，潜鱼不可求。何年定归计，复此过扁舟。
菩萨蛮•题青溪遗事画册和阮亭韵 其十 叶子
彭孙遹（清代）

竹窗昼永清无事。南朝旧谱翻新思。奇正巧能兼。犀筹手自拈。

郎休嗔叶子。叶叶郎相似。尽日掌中擎。欢情一纸轻。
惜交诗赠束孝先
王令（宋代）

千金得宝刀，不若得锸归。
宝刀虽云利，邂逅伤疮痍。
伤疮有复日，伤皮无完时。
不若远所伤，取锸安自持。
一凿以成井，再凿以深资。
清泉冽其中，定德发不移。
饮可沃吾心，浴能清吾肌。
此道如必尚，庶几有常为。
既庸铭我前，又书荐余知。
剑堂
释心月（宋代）

平常不露锋铓句，凛凛风霜威自全。
脚未跨门先照顾，那和已丧髑髅前。
送陈怀叔赴上皋酒官却还都下
陆游（宋代）

奇才初试发硎刀，疋马秋风到上皋。
地近虽同三辅重，时平无复五陵豪。
极知稳步烟霄路，却要微知郡县劳。
归去平津开首燕，吐茵应复忤西曹。
醉芙蓉
陈简轩（宋代）

璚姬秋宴集蓬壶，酒晕微微上雪酥。
笑倚西风浑不定，因临流水欲相扶。
绿云香减霜初冷，红玉痕消日又晡。
妆镜明朝见真色，不知犹带宿酲无。
寄吴少溪宫录七十 其三十四
于慎行（明代）

几月鸣琴单父堂，弦歌声满百花香。词华旧羡题鹦鹉，政化新传下凤凰。

天向九关开左个，人从千骑发东方。朝回好乞金茎露，綵服春风一举觞。
庐山白莲社
释怀悟（宋代）

晋室陵迟帝纪侵，群英晦迹匡山阴。
楼烦大士麾斋尾，十七高贤争扣几。
过骊山
陈规（宋代）

丰镐无由问故基，三章只见黍离诗。而今多少华清石，都与行人刻艳辞。
七哀诗三首·其三
王粲（两汉）

边城使心悲，昔吾亲更之。
冰雪截肌肤，风飘无止期。
百里不见人，草木谁当迟。
登城望亭燧，翩翩飞戍旗。
行者不顾反，出门与家辞。
子弟多俘虏，哭泣无已时。
天下尽乐土，何为久留兹。
蓼虫不知辛，去来勿与谘。
闺情集句四首 其三
刘芳节（明代）

劈破云鬟金凤凰，梦回馀念属潇湘。徒劳掩袂伤铅粉，但惜流尘暗洞房。

两脸酒曛红杏妒，一丛高髻绿云光。妆成只是熏香坐，欲卷珠帘春恨长。
君马黄
曹禾（清代）

君马黄，我马白，二马同逐我马劣。君行直上层霄去，我马垂头太行陌。

饥来日晚历峻坂，欲上不上筋骨折。解却金羁纵大荒，更与瑶池饱刍秣。

奔云掣电须有时，嘶向天门会相及。
郊居
温宪（唐代）

村前村后树，寓赏有馀情。青麦路初断，紫花田未耕。

雉声闻不到，山势望犹横。寂寞春风里，吟酣信马行。
长安李晦叔醉老庵
文同（宋代）

醉老名庵晦叔为，庵中长是醉淋漓。
扶头未得日过午，门外万端俱不知。
送王南强赴绍兴签幕四首
陈傅良（宋代）

人人尊孔孟，家家诵诗书。
未省有宇宙，孰与今多儒。
儒者道如砥，岂其自崎岖。
申以黄老废，贾以绛灌疎。
汉家尝纷纷，政尔门户殊。
偈颂二十一首
释智愚（宋代）

百丈清规，千古洪范。
藏这则虚空绝迹。用之则纲令森严。
筑墙谣 其二
连佳樗（清代）

县吏下马，挥鞭戟手。虎咆雷殷，儿啼妇走。老翁指墙，噤若无口。

土在身，木在首。
天闷幽居即事
邵雍（宋代）

人苦天津远，来须特特来。闲馀知道泰，静久觉神开。

悟易观棋局，谈诗捻酒杯。世情千万状，都不与装怀。
请微之饮
韩维（宋代）

句解章通字字安，是成进御九重观。
更加亲切从新诏，却得高闲是旧官。
禁阁不忧连夜直，好山应许老年看。
菊香酒熟身无事，且尽樽前一笑欢。
送从叔校书简南归（一作东游）
孟郊（唐代）

长安别离道，宛在东城隅。寒草根未死，愁人心已枯。

促促水上景，遥遥天际途。生随昏晓中，皆被日月驱。

北骑达山岳，南帆指江湖。高踪一超越，千里在须臾。
宁远城祖大乐大寿敕建牌楼
徐正谆（清代）

石楼双峙尽环奇，赫阀元勋耀一时。争及野田衰草里，行人来访四同碑。
和康提刑过端州
陈怿（宋代）

旧历江山眼重开，平成摇辔赏嵩台。
晋康假道昔为守，按部今持使节来。
汉淳于长夏承碑
李宗瀚（清代）

华中甫斋真赏著，夏承娄寿道生赋。娄碑不见夏碑存，谨庭秘笈来吴门。

东京隶法评奇古，咄咄殊难一二数。数行论赞丰与杨，阙三十字翁书补。

堂堂笔阵推中郎，此语传之秋涧王。建宁刻先石经石，体沿篆籀垂楷则。

阴阳辟阖星云攒，如戟森竖如弧弯。神奸慌惚窥夏鼎，威仪肃穆参汉官。

惜哉未校义门本，得自丹阳少剥损。广平赝迹人间多，宝者不独徐芳远。

华山拓见今阮公，酸枣苏斋摹亦工。芒角体势参假借，书丰作丰从同同。

华家雕落谨庭死，千七百年留一纸。芝英见瑞岂偶然，过眼云烟良足纪。
雨过清晓登邻宫钟阁
李彭（宋代）

倦夜思重阁，曙登兴悠哉。殿古木亦老，江阔眼逾开。

宿雨风前落，幽云镜里来。高怀无一欠，客底悲徘徊。

书空复长啸，乌雀莫相猜。
军中请衣
俞桂（宋代）

诸营今日请春衣，积沓如山竞捧归。
曾念雪中兵堕指，戍边铁甲正防围。
减字木兰花（以下竹斋侑酒辞）
沈瀛（宋代）

竹斋陋止。坐客无毡为客喜。壁不遮风。八达门窗更四通。

邻家觅酒。赤脚扶翁翁老寿。子曰其何。除却渠侬没事多。
客有驽马不肯借作诗诮之
晃冲之（宋代）

胡儿少欲立奇功，贵买西宛玉面骢。
金躞蹀微鸣蹑影，锦连钱不动追风。
庭槐洗立清阴下，沙路调行返照中。
出郭借人乘岂肯，自夸骑入大明宫。
步雪过长桥
方回（元代）

太湖三万八千顷，物色分明为我饶。
风急落帆临古塔，雪深首屐渡长桥。
一蓑灭没渔家乐，数字欹斜雁路遥。
小立忍寒不能去，百年壮观尽今朝。
山阳客中杂言四首 其二
俞德邻（宋代）

秋帆泊淮浦，小山倏春风。春风到花柳，青青间深红。

散屧慰寂到，道与征夫逢。为言丧乱后，十室八九空。

村墟暗荆杞，渚泽哀飞鸿。奈何数下令，科敛纷错重。

语已仰天叹，泣涕沾其胸。呜呼天地德，微小无不容。

贵人岂不仁，视汝如蒿蓬。会闻贤刺史，抚汝如汉龚。

征夫甫收泣，悍吏来自东。
偈颂一百四十一首
释师范（宋代）

年年是好年，日日是好日。
好事大家知，今朝正月一。
偈颂九十三首
释梵琮（宋代）

赵州庭柏，说向禅客。
物是实价，钱须足陌。
送达儿应秋试忆孙增寿有作
曹铭彝（清代）

离乡才十日，已动故园思。始信居家乐，方知作宦痴。

孤灯遥夜耿，新月半窗窥。最喜三更梦，喃喃听诵诗。
晓望白帝城盐山
杜甫（唐代）

徐步移班杖，看山仰白头。翠深开断壁，红远结飞楼。

日出清江望，暄和散旅愁。春城见松雪，始拟进归舟。
好事近 拟东坡湖上雨晴时原韵
姚华（清代）

疏柳散凄烟，波澹夕阳明没。湖上晚来秋霁，瞷青山如发。

白蘋风里水生凉，箫声唤明月。醉稳一舟谁画，认颓颜奇兀。
挽提干赵君
陈棣（宋代）

识君童稚过成人，旋见从师学日新。
一举文场收隽誉，十年仕路固清贫。
豪添徐邈中贤兴，瘦减相如病渴身。
如善如颜还短折，伤哉命也重悲辛。
官舍偶书
赵湘（宋代）

病枕方行药，公门似隐居。
孤烟寄庭木，微雨长秋蔬，
宦薄惭骑马，山高梦结庐。
期僧仍未至，慵写与人书。
好事近（渔村即事）
孙居敬（宋代）

买断一川云，团结樵歌渔笛。莫向此中轻说，污天然寒碧。

短篷向菊更移枨，香满不须摘。搔首断霞夕影，散银原千尺。
休沐日简汤尹二待诏
欧大任（明代）

朝回禁色转觚棱，避暑宁论酝几升。同舍我犹寒似水，新衙君更冷于冰。

清斋何点栖钟岭，消渴相如老茂陵。赤日红尘心共远，青松多在白云层。
送议公详公诗
张掞（宋代）

峨峨日观出云层，西麓灵庵寄佛乘。金地阙人安大众，玉京选士得高僧。

霜刀断腕群魔伏，钿轴存心奥义增。顾我旧山泉石美，湔除诸恶赖贤能。
穴蚁一首
刘克庄（宋代）

穴蚁能防患，常于未雨移。
聚如营洛日，散似去邠时。
断续缘高壁，周遭避浅池。
谁为谋国者，见事反伤迟。